b'\n_START_ARTICLE_\nAlfonsas Skl\xc4\x97rius\n_START_PARAGRAPH_\nAlfonsas Skl\xc4\x97rius-\xc5\xa0kl\xc4\x97rys (1890 m. bir\xc5\xbeelio 17 d. Kunigi\xc5\xa1kiuose, dab. Kurkli\xc5\xb3 seni\xc5\xabnija, Anyk\xc5\xa1\xc4\x8di\xc5\xb3 raj. \xe2\x80\x93 1943 m. Lama, TSRS) \xe2\x80\x93 Lietuvos karinis ir visuomen\xc4\x97s veik\xc4\x97jas, artilerijos pulkininkas, dailininkas.\n_START_SECTION_\nBiografija\n_START_PARAGRAPH_\nT\xc4\x97vai valstie\xc4\x8diai Ciprijonas Skl\xc4\x97rius ir Barbora Girg\xc5\xbedyt\xc4\x97-Skl\xc4\x97rien\xc4\x97, \xc5\xa1eimoje augino 14 vaik\xc5\xb3. Broliai dailininkas tapytojas Kajetonas Skl\xc4\x97rius (1876\xe2\x80\x931932), mokslininkas in\xc5\xbeinierius melioratorius Povilas Skl\xc4\x97rius (1898\xe2\x80\x931979), sesuo Emilija Skl\xc4\x97ri\xc5\xabt\xc4\x97-Nakien\xc4\x97._NEWLINE_1912 m. baig\xc4\x97 Liepojos (Latvija) komercin\xc4\x99 mokykl\xc4\x85. 1912\xe2\x80\x931914 m. Maskvoje (Rusija) studijavo \xc5\xbeem\xc4\x97s tvarkymo ir matavimo institute. Prasid\xc4\x97jus Pirmajam pasauliniam karui mobilizuotas, 1914\xe2\x80\x931915 m. Maskvoje baig\xc4\x97 Michailo karo artilerijos mokykl\xc4\x85. Pirmajame pasauliniame kare kovojo kaip Rusijos imperijos kariuomen\xc4\x97s artilerijos karininkas._NEWLINE_1918 m. gr\xc4\xaf\xc5\xbeo \xc4\xaf Lietuv\xc4\x85, besikurian\xc4\x8dios Lietuvos kariuomen\xc4\x97s savanoris, tarnavo artilerijos daliniuose. Nuo 1920 m. 7-osios baterijos vadas, kartu su Penktuoju p\xc4\x97stinink\xc5\xb3 pulku dalyvavo Nepriklausomyb\xc4\x97s kovose. Pasi\xc5\xbeym\xc4\x97jo kovose su bermontininkais ties Radvili\xc5\xa1kiu ir \xc5\xa0iauliais, laim\xc4\x97jo m\xc5\xab\xc5\xa1\xc4\xaf ties Ber\xc5\xbeininkais prie Joni\xc5\xa1kio._NEWLINE_Pasibaigus kovoms gyveno Kaune, tarnavo ten dislokuotuose daliniuose. 1927\xe2\x80\x931929 m. lank\xc4\x97 Kauno meno mokykl\xc4\x85. Suruo\xc5\xa1\xc4\x97 kelet\xc4\x85 savo tapybos parod\xc5\xb3 Kaune, K\xc4\x97dainiuose, Panev\xc4\x97\xc5\xbeyje, dalyvavo fotoparodose._NEWLINE_1929\xe2\x80\x931935 m. Antrojo artilerijos pulko vado pad\xc4\x97j\xc4\x97jas K\xc4\x97dainiuose, leitenantas. 1935\xe2\x80\x931940 m. artilerijos pulko vadas Panev\xc4\x97\xc5\xbeyje, pulkininkas. Nuo 1935 m. vadovavo ir Panev\xc4\x97\xc5\xbeio skautams \xe2\x80\x93 vy\xc4\x8diams. I\xc5\xa1rado fiktyvaus \xc5\xa1audymo aparat\xc4\x85, u\xc5\xbe kur\xc4\xaf gavo vyriausyb\xc4\x97s pinigin\xc4\x99 premij\xc4\x85._NEWLINE_TSRS okupavus Lietuv\xc4\x85, 1940\xe2\x80\x931941 m. Raudonosios armijos 29-ojo teritorinio \xc5\xa1auli\xc5\xb3 korpuso 184-osios \xc5\xa1auli\xc5\xb3 divizijos 617-ojo haubic\xc5\xb3 pulko vadas. 1941 m. bir\xc5\xbeelio 10 d. su kitais Lietuvos karininkais i\xc5\xa1si\xc5\xb3stas \xc4\xaf Rusij\xc4\x85, o bir\xc5\xbeelio 28 d. Maskvoje are\xc5\xa1tuotas ir i\xc5\xa1tremtas \xc4\xaf Sibir\xc4\x85, Lamos lager\xc4\xaf U\xc5\xbepoliar\xc4\x97je, netoli Norilsko. Mir\xc4\x97 1943 m. bir\xc5\xbeelio viduryje Lamos lageryje nuo bado ir \xc5\xa1al\xc4\x8dio. Buvo palaidotas lagerio kapin\xc4\x97se tarp 42 ten mirusi\xc5\xb3 Baltijos \xc5\xa1ali\xc5\xb3 karinink\xc5\xb3. Apie 1990 m. tose kapin\xc4\x97se \xe2\x80\x9eTremtinio\xe2\x80\x9c klubo ir Lietuvos atsargos karinink\xc5\xb3 s\xc4\x85jungos iniciatyva pastatytas koplytstulpis, o jo palaikai atgabenti \xc4\xaf Lietuv\xc4\x85 ir palaidoti Kauno Petra\xc5\xa1i\xc5\xabn\xc5\xb3 kapin\xc4\x97se \xc5\xa1alia brolio dailininko K. Skl\xc4\x97riaus.'